text: Rottejagt vil vare to uger
  10 februar 2012 kl. 12.54
  Jagten på den rotte, som har lukket daginstitutionen Kernehuset i Nr. Bjert ved Kolding, vil holde børnene væk i mindst to uger endnu. Først i uge 9 kan 70 vuggestue- og børnehavebørn vende tilbage.
  Kolding Kommune valgte i denne uge at lukke institutionen efter et rottefund. Det skete i samråd med embedslægen. Børn og pædagoger fra Kernehuset er flyttet til tre andre institutioner i kommunen. 
  Der er fundet utætheder i kloaksystemet i Nr. Bjert tre steder. Kommunen er igang med at tv-filme kloakerne og kortlægge problemets omfang. Det arbejde kan tage et par uger.
  